Primjeri dobre prakse-Postavljanje akvarija

Učenici drugog i četvrtog razreda smjera veterinarski tehničar Medicinske škole u Rijeci svake godine postave školski akvarij sa slatkovodnim ribama. Cilj je ovog projekta povezati predmete veterinarske struke sa međupredmetnim temama: osobni i socijalni razvoj, učiti kako učiti i poduzetništvo.

Plan rada i očekivanja od učenika: Učenici moraju oprati školski akvarij, pripremiti ga za nove hladnovodne ribe, kupiti one koje su kompatibilne i onaj broj riba koji odgovara količini od 50 litara vode. Prvi dan učenici su podijeljeni u 5 grupa po 4 učenika i od njih se očekuje da očiste akvarij sa dozvoljenim sredstvima i zatim dodaju pijesak i ukrasno svjetlo u akvarij. Nakon toga ga pune sa vodom koja se tretira sa sredstvima koja ubrzavaju proces „zrenja vode“ . Voda mora stajati u akvariju najmanje 7 dana, a cijelo to vrijeme učenici prate tijek i skupljaju dobrotvorno novac za kupnju ribica. Nakon 7 dana odlaze u kupovinu i postavljaju ribe u akvarij. Učenici su se usaglasili i kupili 2 Zlatne ribice i 2 crne Pajčolanke. Oni ih hrane i cijelo vrijeme se brinu za njih. Na ovaj način učenja ističu vrijednosti međupredmetne teme „osobni i socijalni razvoj“, a to je: odgovorno ponašanje prema sebi i drugima. Ova tema podrazumijeva odnose međusobnog uvažavanja i aktivno sudjelovanje svih sudionika u ovom procesu. Uključivanjem učenika na ovakav način u proces učenja kod njih gradimo samopoštovanje, razvijamo samopouzdanje i razvijamo osjećaj vlastite sigurnosti. Kompetencija „učiti kako učiti“ u ovom slučaju podrazumijeva sposobnost rješavanja problema, razumijevanja informacija koje su primjeljive u životnim situacijama kao npr; želimo sami postaviti akvarij u svojem domu. Kompetencija poduzetništvo u ovom slučaju se očitovala u razvijanju ekonomske i financijske pismenosti na način da učenici moraju sami raspolagati novcem i razvijati komunikacijske i prezentacijske vještine. Unutar teme poduzetništvo razvijamo kod učenika sposobnost timskog rada, organizacijske i upravljačke sposobnosti koje će im u koristiti u svijetu rada i poslovanja.